b'\n_START_ARTICLE_\nTarzan\n_START_SECTION_\nTarzan en les novel\xc2\xb7les\n_START_PARAGRAPH_\nNascut a Chicago el 1875, Edgar Rice Burroughs, el pare de Tarzan, realitza tota classe de treballs abans de comen\xc3\xa7ar a escriure, quan tenia ja m\xc3\xa9s de 30 anys. La seva primera novel\xc2\xb7la, Sota les llunes de Mart, aparegu\xc3\xa9 per entregues en les p\xc3\xa0gines de la revista The All Story, publicada per l\'editorial Munsey, creadora de la primera revista pulp de la hist\xc3\xb2ria, The Argosy, l\'any 1896. Aquell relat, que despr\xc3\xa9s sort\xc3\xad al mercat com a novel\xc2\xb7la independent amb el t\xc3\xadtol, Una princesa de Mart, era una faula de ci\xc3\xa8ncia-ficci\xc3\xb3 poc habitual, que tenia m\xc3\xa9s caracter\xc3\xadstiques de fantasia i aventures que de ficci\xc3\xb3 cient\xc3\xadfica. Burroughs sign\xc3\xa0 aquest treball amb el pseud\xc3\xb2nim de Norman Bean i comen\xc3\xa7\xc3\xa0 a preparar la seva segona novel\xc2\xb7la per a entregues, Tarzan of the Apes. \'\'The All Story\'\' comen\xc3\xa7\xc3\xa0 a publicar-la l\'octubre de 1912. L\'\xc3\xa8xit del personatge condu\xc3\xad a la publicaci\xc3\xb3 de 23 novel\xc2\xb7les m\xc3\xa9s._NEWLINE_L\'\xc3\x80frica que es presenta a les pel\xc2\xb7l\xc3\xadcules \xc3\xa9s, certament, un m\xc3\xb3n de ficci\xc3\xb3, amb diversos escenaris on el protagonista, Tarzan, passar\xc3\xa0 per un seguit de perip\xc3\xa8cies que el portaran a trobar-se amb civilitzacions perdudes, des dels atlants fins al regne de les amazones, unes restes contempor\xc3\xa0nies oblidades per l\xe2\x80\x99Imperi Rom\xc3\xa0, la civilitzaci\xc3\xb3 perduda dels Maies, els pigmeus, i fins i tot els nazis, sense oblidar una visita a Hollywood, i un viatge al centre de la Terra que creua el personatge selv\xc3\xa0tic amb David Innes, un dels seus "germans", sorgits de la imaginaci\xc3\xb3 de Burroughs. Perqu\xc3\xa8 Tarzan t\xc3\xa9 "germans": John Carter, protagonista de la nissaga iniciada amb Una princesa de Mart; David Innes, l\'heroi del regne subterrani de Pellucidar; i Carson, de Venus.\n_START_SECTION_\nEl c\xc3\xb2mic i els pastitxos\n_START_PARAGRAPH_\nAlgunes d\'aquestes caracter\xc3\xadstiques de les novel\xc2\xb7les d\'Edgar Rice Burroughs s\'accentuaren en les versions del c\xc3\xb2mic del personatge portades a terme primer per Harold Rudolph Foster, conegut com a Hal Foster, el qual comen\xc3\xa7\xc3\xa0 a publicar tires en diaris el 7 de gener de 1929. Foster dibuix\xc3\xa0 Tarzan fins al 16 de mar\xc3\xa7 de 1929, i quan se n\'an\xc3\xa0 a tresar les aventures de El Pr\xc3\xadncep Valent, el seu lloc fou ocupat successivament per Rex Mason, William Juhr\xc3\xa9, Dan Barry, Russ Manning i un llarg etc\xc3\xa8tera de creadors de vinyetes, entre els quals destaca especialment Burne Hogarth, que comen\xc3\xa7\xc3\xa0 dibuixar Tarzan el 1936._NEWLINE_Entre les c\xc3\xb2pies m\xc3\xa9s destacades del personatge en el m\xc3\xb3n de la novel\xc2\xb7la s\'han de citar els treballs de Philip Jos\xc3\xa9 Farmer, A Feast Unknown (1968), Lord of the Treess (1970) i Lord Tyger (1970), aix\xc3\xad com dues novel\xc2\xb7les sobre la m\xc3\xadtica ciutat d\'Opar, Hadon de l\'antiga Opar (1974) i Fugida a Opar (1976), i una falsa biografia titulada, Tarzan, a life (1972)._NEWLINE_Tamb\xc3\xa9 t\xc3\xa9 especial protagonisme un altre personatge pulp, Ka-Zar. Les seves aventures comen\xc3\xa7aren a publicar-les setmanalment en el n\xc3\xbamero 1 de la revista Marvel Comics d\'octubre/novembre de 1939, i era una creaci\xc3\xb3 de Bob Byrd a imitaci\xc3\xb3 de Tarzan. El protagonista era David Rand, abandonat en la selva i criat pel lle\xc3\xb3 Zar, d\'ac\xc3\xad el seu nom, que significa "germ\xc3\xa0 de Zar". La seva \xc3\xbaltima aventura amb aquest format es public\xc3\xa0 en el n\xc3\xbamero 27 de la revista Marvel Mistery Comics, del gener de 1942, per\xc3\xb2 posteriorment reaparegu\xc3\xa9 amb nombrosos canvis, incl\xc3\xb2s el del nom i personalitat en el n\xc3\xbamero 10 del tebeo Patrulla X, de mar\xc3\xa7 de 1965. L\'altra variant destacada de Tarzan \xc3\xa9s obra del dibuixant Frank Frazetta i el seu personatge Thunda, rei de les terres perdudes, aparegu\xc3\xa9 en el n\xc3\xbamero 47 de la revista A-1 Comics all\xc3\xa0 pel 1952.\n_START_SECTION_\nTarzan al cinema\n_START_PARAGRAPH_\nEl cinema s\'interess\xc3\xa0 per primer cop pel personatge d\'Edgar Rice Burroughs per l\'any 1918, quan la productora National Film rod\xc3\xa0 Tarzan, l\'home mono, amb l\'ex-policia Elmo Lincoln (\xc3\xa0lies art\xc3\xadstic d\'Otto Linkenhelt) com un heroi selv\xc3\xa0tic lleugerament passat de quilos. Despr\xc3\xa9s heret\xc3\xa0 el <<tapall>> Gene Pollar (\xc3\xa0lies art\xc3\xadstic de Joseph C. Pohler), un bomber de Nova York que f\xc3\xa9u una sola pel\xc2\xb7l\xc3\xadcula, La venjan\xc3\xa7a de Tarzan (1920), que fou a la vegada rellevat per un cantant d\'\xc3\xb2pera de Tennessee, Pierce Dempsey Tabler i, m\xc3\xa9s tard, per James Pierce, que rest\xc3\xa0 m\xc3\xa9s o menys enganxat al paper, ja que es cas\xc3\xa0 amb Joan, la filla d\'Edgar Rice Burroughs el 1928, despr\xc3\xa9s de protagonitzar Tarzan i el lle\xc3\xb3 d\'or (1927). Juntament a aquesta, interpret\xc3\xa0 la primera versi\xc3\xb3 radiof\xc3\xb2nica, de 364 episodis. M\xc3\xa9s tard, la nissaga f\xc3\xa9u just\xc3\xadcia a un dels seus m\xc3\xa9s esfor\xc3\xa7ats jornalers, Frank Merril, atleta especialitzat en escenes d\'acci\xc3\xb3 que havia doblat a Elmo Lincoln en les primeres pel\xc2\xb7l\xc3\xadcules i que va tenir oportunitat de ser el rei de les mones al cent per cent a Tarzan Mighty (1928) i Tarzan The Tiger (1923)._NEWLINE_Despr\xc3\xa9s vingu\xc3\xa9 Johnny Weissmuller, campi\xc3\xb3 ol\xc3\xadmpic de nataci\xc3\xb3. Es pass\xc3\xa0 la resta de la seva vida fent crits i lluitant contra els estralls de la fama. Tretze films m\xc3\xa9s tard, havia augmentat tant de pes que no podia continuar sent Tarzan, de manera que cerc\xc3\xa0 acomodaci\xc3\xb3 professional en un personatge proper per\xc3\xb2 que passejava per la selva amb m\xc3\xa9s roba i menys saxons a l\'aire, Jungle Jim. El seu problema de pes era de tal import\xc3\xa0ncia que el contracte que sign\xc3\xa0 per aquest nou paper de s\xc3\xa8rie B inclo\xc3\xafa una cl\xc3\xa0usula que estipulava que Weissmuller devia pesar 86 quilos o menys en cada film. Per cada mig quilo que pes\xc3\xa9s de m\xc3\xa9s se li reduirien 5.000 d\xc3\xb2lars del seu salari de 75.000 per film. Sempre es va mantenir per sota del pes._NEWLINE_La primera pel\xc2\xb7l\xc3\xadcula protagonitzada per Johnny Weissmuller el 1932, Tarzan de les mones, va ser prohibida a l\'Alemanya nazi perqu\xc3\xa8 contradeia les doctrines de "biologia heredit\xc3\xa0ria" sobre la qual se sustentava la suposada puresa de la ra\xc3\xa7a \xc3\xa0ria, per\xc3\xb2 aix\xc3\xb2 no va impedir que l\'actor i el personatge incrementessin llur popularitat arreu del m\xc3\xb3n com una nissaga inoblidable de llargmetratges entorn de l\'incansable rei de la jungla. Les seves perip\xc3\xa8cies en el c\xc3\xb2mic l\'han associat amb personatges com Batman o Depredador._NEWLINE_Amb la sortida de Weissmuller d\'escena s\'incorporaren a la mitologia del personatge altres actors, com Buster Crabbe, que tamb\xc3\xa9 era campi\xc3\xb3 ol\xc3\xadmpic de nataci\xc3\xb3 i estava familiaritzat amb els personatges llegendaris a treves dels seus treballs com Flash Gordon i Buck Rogers: Herman Brix, campi\xc3\xb3 ol\xc3\xadmpic de llan\xc3\xa7ament de pes el 1928; Glenn Morris, campi\xc3\xb3 ol\xc3\xadmpic de decatl\xc3\xb3 el 1936 i agent d\'assegurances; Lex Barker, que tenia avantpassats espanyols, havia estat condecorat per la seva valentia en la Segona Guerra Mundial i despr\xc3\xa9s de cinc perip\xc3\xa8cies amb Tarzan s\'especialitz\xc3\xa0 a protagonitzar films de pirates; Gordon Scott, precursor d\'Arnold Schwarzenegger, que despr\xc3\xa9s de ser cinc vegades Tarzan es pass\xc3\xa0 al p\xc3\xa8plum itali\xc3\xa0 per exercir com a gladiador de l\'Antiga Roma; Denny Miller, el m\xc3\xa9s avorrit de tots els Tarzans, ex-jugador de basket; Jock Mahoney, que durant anys havia doblat les escenes de perill de John Wayne, Errol Flynn i Gregory Peck i que acab\xc3\xa0 dalt d\'un elefant en Tarzan a l\'\xc3\x8dndia (1962); Mike Henry, ex-jugador de rugby; Ron Ely, un Tarzan amb sabatilles d\'anar per casa, res m\xc3\xa9s l\xc3\xb2gic considerant que fou l\'int\xc3\xa8rpret d\'una s\xc3\xa8rie de TV sobre el personatge on, a m\xc3\xa9s, condu\xc3\xafa un jeep...i aix\xc3\xad fins a arribar a Christopher Lambert, a Greystoke, la llegenda de Tarzan, tant llarg com el seu t\xc3\xadtol, visualment espectacular, per\xc3\xb2 excessivament rom\xc3\xa0ntica i ploranera. Altres actors que tamb\xc3\xa9 han interpretat aquest personatge s\xc3\xb3n: Miles O\'Keefe a Tarzan, l\'home simi (1981), i Casper Van Dien a Tarzan i la ciutat perduda (1998). La Factoria Disney tamb\xc3\xa9 hi va dir la seva en una versi\xc3\xb3 del 1999._NEWLINE_El Tarzan m\xc3\xa9s ex\xc3\xb2tic seria Tamar Balci, futbolista turc que interpret\xc3\xa0 l\'heroi d\'Edgar Rice Burroughs en l\'\xc3\xbanic film otom\xc3\xa0 que es coneix sobre el personatge.'